## Labora incentiva amb 500 euros les dones desocupades sense formació que facen un itinerari per a millorar la seua ocupabilitat

*** El programa consistix en un bloc d’orientació laboral, un bloc de formació i després les entitats inseriran un percentatge de candidates
* Les candidates han d’inscriure’s en Punt Labora o l’*app*, en l’apartat de formació**

Labora, el Servici Valencià d’Ocupació i Formació, incentivarà amb 515 euros les dones desocupades sense formació que facen un itinerari personalitzat per a millorar la seua ocupabilitat.  
   
El secretari autonòmic d’Ocupació i director de Labora, Antonio Galvañ, ha recordat que esta acció forma part de l’estratègia de Labora per a millorar les taxes d’ocupabilitat de les dones a la Comunitat Valenciana i que es du a terme a través d’entitats locals, mancomunitats o entitats jurídiques sense ànim de lucre que acrediten experiència mínima d’un any en l’execució d’accions dirigides a l’acompanyament de persones desocupades.  
   
Galvañ ha indicat que les dones que entren en el programa faran itineraris individualitzats i personalitzats d’ocupació amb l’objectiu de millorar la seua ocupabilitat i la seua qualificació professional i promoure la seua inserció laboral.  
   
Així, primer faran un bloc d’orientació laboral de més de 13 hores d’accions de seguiment i assessorament i un bloc de formació de més de 60 hores en el qual adquiriran competències digitals bàsiques i específiques dirigides a l’ocupació, així com altres especialitats formatives.  
El director de Labora ha posat en relleu que el Servici Valencià d’Ocupació i Formació és l’únic servici públic d’ocupació que disposa de personal propi especialitzat en l’orientació laboral que oferix un suport personalitzat per a cada persona desocupada.  
   
Per a participar en el programa, les dones interessades han d’inscriure’s en algun dels cursos que es publicaran en [Punt LABORA](https://labora.gva.es/va/queautoservef) amb el títol “PROGRAMA ILDONA (DONES)”, per a la qual cosa han d’estar inscrites en [LABORA](https://labora.gva.es/va/ciutadania/busque-ocupacio/com-inscriuret/primera-inscripcio) en situació de desocupació i tindre una baixa qualificació.  
   
Galvañ ha destacat que el fet que les dones que completen tots els blocs reben 515 euros suposa un incentiu per a realitzar-lo i ha insistit en el suport i el compromís amb la reducció de l’atur femení, especialment amb aquelles dones amb especials dificultats per a inserir-se en el mercat laboral.

Les interessades hauran de realitzar les inscripcions a través de Punt Labora, en l’apartat de formació, i de l’*app*, també en el mateix apartat, registrant-se [ací](https://puntlabora.gva.es/puntlabora/formacion;jsessionid=zCJ4Vbs5F-WfuYQf9firptIopWzObJixJYjzQ1t9.PUNTLABORA?lang=ca).

**Reducció de l’atur femení**  
   
Este programa de suport a l’ocupació femenina se suma als que ja ha mamprés Labora, i que estan afavorint que les dades de desocupació femenina hagen sigut les més baixes dels últims setze anys.  
   
El secretari autonòmic d’Ocupació ha declarat recentment que estes “bones dades” obeïxen al treball continu i eficaç de Labora per a aplicar polítiques actives d’ocupació que tinguen una incidència real en la incorporació de les dones al treball en plena igual que els hòmens.  
   
En concret, Galvañ ha posat l’accent en el fet que enguany, per primera vegada, tots els tallers d’ocupació que posarà en marxa Labora hauran de tindre un cinquanta per cent de participació femenina, “la qual cosa redundarà en el fet que moltes dones valencianes puguen formar-se durant un any en un ofici mentres cobren un salari”.

Fecha: 17/01/2025